लोग बोले- ये लव जिहाद, हिंदू संगठनों ने पुतला फूंका; आलोचना के बाद लिया फैसला
Uttarakhand BJP Leader Yashpal Benam Cancel His Daughter's Wedding With A Muslim Man - उत्तराखंड में भाजपा के एक नेता अपनी बेटी की शादी मुस्लिम शख्स से कराने वाले थे, लेकिन हिंदू संगठनों के दबाव में आकर उन्होंने यह शादी रोक दी। मुस्लिम घर में बेटी का रिश्ता
उत्तराखंड में भाजपा के एक नेता अपनी बेटी की शादी मुस्लिम शख्स से कराने वाले थे, लेकिन हिंदू संगठनों के दबाव में आकर उन्होंने यह शादी रोक दी। मुस्लिम घर में बेटी का रिश्ता तय करने के चलते उन्हें संगठनों की आलोचना का शिकार होना पड़ा, जिसके बाद उन्होंने शादी कैंसिल कर दी।
न्यूज एजेंसी PTI के मुताबिक, भाजपा नेता का नाम यशपाल बेनाम है, जो पौड़ी नगरपालिका के चेयरमैन हैं। उनकी बेटी की शादी 28 मई को होनी थी। गुरुवार को इस शादी का कार्ड सोशल मीडिया पर वायरल हुआ था, जिसके बाद नेता के समर्थकों और विरोधियों- दोनों ने ही उन्हें दोगला कह दिया।
कई लोगों ने ये भी कहा कि द केरला स्टोरी फिल्म को भाजपा शासित राज्यों में टैक्स फ्री किया जा रहा है, और यहां एक भाजपा नेता अपनी बेटी की शादी एक मुस्लिम से करा रहे हैं।
बेटी की खुशी देख रहा था, अब लोगों की बात सुनूंगा 
मीडिया से बातचीत में यशपाल ने कहा कि वे अपनी बेटी की खुशी की खातिर उनकी शादी मुस्लिम शख्स से करा रहे थे। लेकिन इस शादी को लेकर सोशल मीडिया पर लोगों के जो रिएक्शन मैंने देखे उसके बाद मैंने शादी पोस्टपोन कर दी। अब मुझे लोगों की बात भी सुननी होगी।
पौड़ी मंदिर समिति के अधिकारी बोले- यह गंभीर मसला
इस शादी की खबर को लेकर पौड़ी मंदिर समिति के अधिकारियों ने कहा था कि यह बहुत गंभीर मसला है। हिंदू परिवारों की बेटियों की दूसरे धर्म के लोगों से शादी करवाना प्रोपेगैंडा का हिस्सा है। भारत में धर्म परिवर्तन के कानूनों में छेड़छाड़ की जा रही है। सरकारी जमीन पर दूसरों धर्मों के लोगों ने जो मकबरे बनाए थे, उन्हें सरकार खुद गिरा रही है। इसके बाद भी भाजपा के नेता अपनी बेटियों की शादी मुस्लिम शख्स से करा रहे हैं।
शुक्रवार को हिंदू संगठनों ने जलाया था भाजपा नेता का पुतला
शुक्रवार को पौड़ी के झंडा चौक पर हिंदुत्व वादी संगठनों ने नेता यशपाल के खिलाफ प्रदर्शन किया। संगठनों ने उनका पुतला फूंका। इस विरोध प्रदर्शन में विश्व हिंदू परिषद, भैरव सेना और बजरंग दल ने भाग लिया। विश्व हिंदू परिषद के जिला कार्यकारी अध्यक्ष दीपक गौड़ ने कहा कि हम इस शादी का पुरजोर विरोध करते हैं।
ये खबर भी पढ़ें...
सुप्रीम कोर्ट ने बंगाल में केरला स्टोरी से बैन हटाया:कहा- 32 हजार महिलाओं के धर्मपरिवर्तन पर डिस्क्लेमर लगे, फिल्म हम भी देखेंगे
सुप्रीम कोर्ट ने बंगाल में फिल्म द केरला स्टोरी पर बैन के फैसले पर रोक लगा दी है। कोर्ट ने बंगाल सरकार से कहा कि फिल्म देखने वालों की सुरक्षा भी तय की जाए। कोर्ट ने कहा कि फिल्म को सेंसर बोर्ड से सर्टिफिकेशन देने के खिलाफ भी याचिकाएं दाखिल की गई हैं। इन पर सुनवाई से पहले हम भी यह फिल्म देखना चाहेंगे। पूरी खबर यहां पढ़ें...